Minkejja l-brejk tas-Sajf, l-aħbarijiet ma naqsux fl-aħħar jiem għaliex it-timijiet komplew għaddejjin bil-ħidma fit-tfassir tal-futur tagħhom. L-ippjanar tat-timijiet, però, ma kienx limitat biss għall-kwistjonijiet interni tagħhom hekk kif wieħed minnhom ressaq proposta interessanti li għandha l-għan li tagħti aktar flessibbiltà fejn jidħlu t-testijiet u l-iżvilupp tal-vetturi. Alternattivi oħra? Fil-fatt se nibdew il-ħarsa lejn l-aħbarijiet direttament b'din il-proposta li tressqet mill-Force India. Skont id-Deputy Team Principal Bob Fernley, it-tim Indjan riċentement talab lill-Istrategy Group biex jikkunsidra l-possibbiltà ta' riforma fir-regolamenti tekniċi li tippermetti użu aktar estensiv ta' CFD (Computational Fluid Dynamics). Din it-teknoloġija diġà hija użata mit-timijiet fejn, permezz tagħha, huma jagħmlu simulazzjonijiet ajrudinamiċi bil-kompjuter biex jiżviluppaw ix-chassis tal-vetturi tagħhom. Attwalment, però, ir-regolamenti jitolbu għal bilanċ bejn il-ħin li kull tim jiddedika għal CFDs u testijiet prattiċi fil-Mini tar-Riħ (Wind Tunnels). Oriġinarjament, dawn ir-regolamenti kellhom l-għan li jnaqqsu l-użu tal-Mini tar-Riħ hekk kif dawn iwasslu għal spejjeż sostanzjali għat-timijet. Għal dak iż-żmien miżura ta' din ix-xorta kienu f'waqthom għaliex offrew kompromess li kien tajjeb biżżejjed għal ħafna mit-timijiet. Però, iż-żieda fil-pressjoni fiskali li esperjenzaw fl-aħħar snin wasslet bosta mit-timijiet iż-żgħar biex jikkunsidraw l-abbandun totali tal-Mini hekk kif ħafna minnhom qegħdin ikollhom jikruhom minn organizzazzjonijiet terzi. Meta r-riformi kienu introdotti, it-tranżizzjoni għas-CFDs ma setgħetx tkun totali għaliex dak iż-żmien simulazzjonijiet virtwali ma kinux affidabbli daqs dawk prattiċi. Dan il-fatt kien ħareġ ċar mill-problemi li esperjenzaw il-Virgin Racing fl-2010, staġun li matulu serħu kompletament fuq dawn it-tip ta' simulazzjonijiet virtwali. Għajnejn it-timijiet l-oħra kienu kollha fuq dan il-pass mingħajr preċedent, imma r-riżulatati ma kienu sbieħ xejn hekk kif il-Virgin spiċċaw fl-aħħar pożizzjoni tal-klassifika tal-kostrutturi f'tmiem l-istaġun. Madankollu, Fernley huwa tal-fehma li issa din it-teknoloġija avvanzat biżżejjed biex it-timijiet ikunu jistgħu jerġgħu jippruvaw jabbandunaw il-Mini tar-Riħ għal kollox. Minkejja din il-konvinzjoni, il-Force India xorta waħda pproponew kompromess fejn fil-bidu tal-istaġun kull tim ikollu l-possibbiltà li jagħżel hu jibqax jaderixxix mas-sistema ta' testijiet attwali jew jagħmilx it-tranżizzjoni total għal CFDs. Il-pożizzjoni ta' Fernley irċeviet l-appoġġ minn biżżejjed membri tal-Istrategy Group biex dan jgħaddiha għall-evalwazzjoni tal-grupp responsabbli mir-riformi tekniċi. Fil-maġġorparti tiegħu, dan il-grupp huwa magħmul mill-esperti tekniċi tat-timijiet stess li se jaraw jekk din ir-riforma tistax tiġi implimentata mingħajr ma toħloq xkiel għall-iżvilupp tal-vetturi rispettivi tagħhom. Il-konklużjonijiet tagħhom imbagħad jiġu mgħoddija lura lill-Istrategy Group għall-ġudizzju. S'issa għad m'hemmx indikazzjoni dwar meta riforma ta' din ix-xorta tista' tiġi introdotta. Minn aspettativi baxxi għal ambizzjonijiet kbar Sakemm għaddej dan id-dibattitu, it-timijiet għaddejjin ukoll b'diversi riformi interni biex jippreparaw ruħhom aħjar għall-isfidi tal-ġejjieni. Ewlenin fosthom huma r-Renault li fl-aħħar tal-istaġun li għadda wirtu l-infrastruttura b'potenzjal kbir, imma diżorganizzata, li ħallew warajhom il-Lotus. F'intervista interessanti li t-Team Principal tar-Renault Frederic Vasseur għamel mas-sit elettroniku uffiċjali tal-Formula 1, huwa ta ftit idea ta' xi sfidi offra dan il-wirt u t-triq il-quddiem li qiegħed jara għat-tim Franċiż. Fil-kummenti tiegħu, Vasseur spjega li l-iżvilupp tax-chassis kienet uġigħ ta' ras kbira għat-tim. Dan għaliex l-kumpanija Franċiża ħadet il-kontroll tat-tim tard ħafna matul is-sena li għaddiet, żmien li fih l-iżvilupp ikun normalment konkluż. Jekk dan ma kienx biżżejjed, ix-chassis li ħallew warajhom il-Lotus kien ġie ppreparat biex jospita power unit tal-Mercedes u mhux wieħed tar-Renault. Għaldaqstant, it-tim tekniku l-ġdid kellu ġirja kontra l-ħin biex jipprova jara kif jillapazza u jadatta dan ix-chassis għal magna tar-Renault f'temp ta' biss tliet xhur qabel ma beda l-kampjonat attwali. Dan in-nuqqas ta' ħin għall-iżvilupp deher ċar fuq it-traċċati hekk kif, wara tnax-il tellieqa, it-tim Franċiż irnexxielu jikseb biss sitt punti, riżultat li poġġihom fid-disa' post tal-klassifika tal-kostrutturi. Il-kuntest diffiċli li t-tim sab ruħu fih wassal lit-tim biex iżomm l-aspettattivi għall-2016 baxxi u minflok idawwar l-attenzjoni tiegħu fuq l-2017. Fil-fatt, ix-chassis attwali huwa tant imlaqqat illi Vasseur ammetta li t-tim qiegħed juża dak tal-2015 bħala l-bażi għall-iżvilupp għal dak tas-sena d-dieħla. Għal dan l-għan, żvela li r-Renault se jkunu qegħdin ikabbru n-numru ta' impjegati tagħhom matul ix-xhur li ġejjin. Huwa sostna li dan in-numru diġà tela għal 570 mill-470 li kienu diġà mat-tim fil-bidu tal-istaġun u t-tekniku Franċiż qed jistenna li jiżdiedu madwar 80 ruħ ieħor fi żmien mhux imbiegħed. Vasseur ma qalx eżatt f'liema dipartimenti se jidħlu dawn l-impjegati l-ġodda. Però, huwa sostna li f'xi każijiet l-impatt tagħhom fuq it-tim jista' jdum sa sentejn oħra biex jinħass. Għaldaqstant, wieħed jispekula li numru minnhom se jidħlu jaħdmu ma' dipartimenti li jiffukaw fuq proġetti tekniċi li mhux se jaraw id-dawl tax-xemx qabel l-2018. Jikkunsidraw il-futur tagħhom Deċiżjoni oħra li t-tim se jkollu jieħu fix-xhur li ġejjin hija dwar l-impjegati prinċipali tiegħu, jiġifieri s-sewwwieqa. S'issa kemm Kevin Magnussen, kif ukoll Jolyon Palmer għad m'għandhom l-ebda ċertezza għall-2017 hekk kif it-tim xtaq iżomm ruħu flessibbli għall-istaġun li ġej. Fil-fatt fl-aħħar jiem saħansitra ssemmiet l-possibbiltà li t-tnejn li huma jispiċċaw barra bit-tim fl-2017. Ewlieni fost il-kandidati biex jieħu post wieħed minnhom huwa Valtteri Bottas. Allegatament il-Williams għandhom l-għażla li jġeddulu l-kuntratt b'mod awtomatiku għal staġun ieħor. Madankollu, it-tim minn Grove ma jidhirx li għandu xi għaġla partikolari jagħmel dan. Is-sewwieq l-ieħor tal-Williams, Felipe Massa wkoll jidher qiegħed qrib il-bieb ta' barra. Minħabba l-età tiegħu, 35 sena, bosta kienu tal-fehma li din tista' twassal lill-Brażiljan biex jabbanduna l-isport. Però, din il-ġimgħa huwa ta x'jifhem li mhuwiex qiegħed jinnegozja mal-Williams biss. Għaldaqstant, jista' jkun il-każ li hemm timijiet, bħar-Renault, li għandhom bżonn ta' sewwieqa bl-esperjenza ta' Massa biex jagħtu spinta lill-iżvilupp tekniku tagħhom. Apoloġija Sewwieqa oħrajn li għandhom il-futur tagħhom imdendel huma dawk tal-Haas. Din forsi kienet waħda mir-raġunijiet prinċipali għalfejn Esteban Gutierrez għamel apoloġija din il-ġimgħa rigward kummenti li għamel dwar it-tim fil-ġimgħa li għaddew. S'issa, la hu u lanqas Romain Grosjean, ma jafu se jiġri minnhom l-istaġun li ġej. Madankollu, Gutierrez qiegħed taħt pressjoni partikolari hekk kif s'issa t-28 punt li l-Haas kisbu fl-istaġun attwali waslu kollha bis-saħħa ta' Grosjean. Għaldaqstant, iċ-ċans huwa li l-mannara taqa' fuq għonq il-Messikan u mhux il-Franċiż. Minfloku jista' jidħol Charles Leclerc, żagħżugħ Monegask promettanti ħafna li bħalissa qiegħed fil-quċċata tal-klassifika tas-sewwieqa tal-kategorija GP3.